Det nasjonale statsadvokatembetet (NAST) for bekjempelse av organisert og annen alvorlig kriminalitet mener at forslagene til rusreform er en klar liberalisering av narkotikapolitikken og et eksperiment med risiko for uoversiktlige samfunnsmessige skadevirkninger på rusfeltet. Organiserte kriminelle nettverk er helt avhengig av en underskog av selgere på gateplan. Ved at kjøpere vil kunne erverve og oppbevare mer narkotika straffritt, vil det øke risikoen for at stoffene blir spredt i sluttbrukerleddet. Mange brukere av narkotika selger også narkotika for å finansiere sitt forbruk. Aktive brukere av narkotika har i sin bekjentskapskrets den kundegruppe av kjøpere som bakmenn er avhengig av for å selge stoffet. Kontakten med kjøpere gjøres ofte på mobiltelefon. Det er vanlig å ha en fast kundegruppe av kjøpere og et avtalt kodespråk som formidles på telefon. Hvis utvalgets forslag vedtas vil en person som påtreffes med feks 5 gram heroin, 5 gram amfetamin og 5 gram kokain som vedkommende forklarer han/hun har kjøpt til eget bruk, ikke lenger kunne straffes. Politiet vil kun ha anledning til å beslaglegge stoffene og opprette sivilrettslig sak med pålegg om å møte for rusrådgivningsenheten i kommunen. Pålegget kan påklages av den som er påtruffet med stoffet og det blir ingen konsekvenser om man ikke følger pålegget. Det er ikke adgang til pågripelse eller ransaking, kun overfladisk visitasjon. Det er heller ikke etter utvalgets forslag anledning til å foreta ransaking av personens mobiltelefon. Dette vil gjøre det vanskeligere å håndheve straffebudet mot oppbevaring av narkotika med tanke på videresalg, noe som gjør samfunnets bekjempelse av narkotikaproblemet mindre effektivt. Det må mer operativ politiinnsats over tid for å avdekke salg og alle selgere av narkotika i våre storbyer får en ”gavepakke”. Dersom avkriminalisering av bruk og innehav skjer vil også politiet miste mye informasjon fra personer som tas med kvanta innenfor terskelverdiene. I motsetning til hva utvalget selv tror, mener NAST at personer som påtreffes med avkriminaliserte kvanta narkotika ikke har noen foranledning eller interesse av å gi informasjon til politiet. Mange som pågripes i narkotikamiljøet vil i dag kunne gi etterretningsbasert informasjon til politiets operative personell som igjen kan hjelpe politiet med å avsløre selgere og bakmenn. NAST sitt høringssvar er svært omfattende og tar for seg mer enn vi kan dra ut i en oppsummering. Hele svaret deres kan du lese her: http://www.regjeringen.no/…/horing---r…/id2683686/Download/…